钦定古今图书集成/明伦汇编/氏族典/第615卷 > 《凌迪知万姓统谱》 > 叔孙得臣
## 钦定古今图书集成/明伦汇编/氏族典/第615卷 > 《凌迪知万姓统谱》 > 叔孙得臣

按《春秋臣传》：叔孙得臣，鲁卿庄叔也。祖叔牙，是曰僖
叔，桓公之子。叔牙赐鸩死，季友立，其后为叔孙氏。文
公元年，天王使毛伯卫来锡公命。得臣如周。公如晋，
及晋侯盟，晋侯享公，赋《菁菁者莪》。庄叔以公降拜曰：
“小国受命于大国，敢不慎仪？君贶之以大礼，何乐如
之？抑小国之乐，大国之惠也。”晋侯降辞，登，成拜。公赋
《假乐》。十一年，鄋瞒伐我。冬十月，得臣败狄于咸，获长
狄侨如。宣公五年卒，子侨如嗣。